L'Ajuntament de Barcelona, ciutat que concentra un dels conjunts d'universitats i centres de recerca més importants d'Europa, ha impulsat un nou Pla Barcelona Ciència 2020-2023, amb la finalitat de multiplicar l'esforç de la ciutat en les polítiques públiques de ciència i coneixement i vincular-les, d'una banda, amb les de cultura i educació i, de l'altra, amb les d'innovació econòmica i social, que ja desenvolupa l'Ajuntament.
Aquest pla s'estructura en quatre eixos prioritaris, 15 objectius i 51 accions.
El primer eix s'anomena «Barcelona, ciutat de ciència a Europa» i té com a objectiu la projecció i la presència internacional de la Barcelona científica en l'àmbit europeu.
Els objectius que es defineixen en aquest eix són mantenir i consolidar el Premi Hipàtia per reconèixer trajectòries científiques rellevants en l'àmbit internacional; fer de Barcelona seu europea dels debats ètic, polític i social sobre els avenços científics; reconèixer el mèrit científic de la comunitat de recerca local i internacional, i establir acords amb ciutats europees i internacionals.
Per a cada un d'aquests objectius es defineixen accions concretes que s'han de dur a terme durant els pròxims tres anys.
El segon eix, «Recerca per afrontar els reptes de la ciutat», aposta per establir un diàleg permanent entre l'Ajuntament i l'ecosistema científic de la ciutat i per augmentar les subvencions a la recerca dirigida a pensar solucions per als reptes locals i globals que tenim plantejats a la ciutat.
Els objectius que es defineixen en aquest eix són afavorir la interlocució i la col·laboració entre els actors científics, les universitats i l'Ajuntament; consolidar la línia de subvencions de recerca per afrontar els reptes urbans de ciutat més urgents; garantir un habitatge assequible als investigadors i investigadores internacionals i visitants, i impulsar projectes urbans que catalitzin les activitats de recerca i innovació a la ciutat.
Com en el cas anterior, per a cada objectiu es defineixen accions concretes que s'han de dur a terme durant els pròxims tres anys.
El tercer eix, anomenat «Cultura científica per a la ciutadania i amb la ciutadania», vol reforçar la cultura científica dels barcelonins i vol fomentar la participació ciutadana en la ciència reforçant, entre altres qüestions, l'Oficina de Ciència Ciutadana de Barcelona o els living labs.
Té com a objectius reforçar els programes científics educatius i l'oferta d'activitats científiques en tot el cicle educatiu, promoure la reflexió científica amb la ciutadania, i crear i dinamitzar espais de Barcelona Ciència.
També es defineixen diferents accions concretes per a cada objectiu, com ara Ciència Ciutadana.
I el darrer eix, «Ciència, art, innovació i societat», vol potenciar la relació entre els teixits universitari, industrial, econòmic, científic, social i artístic com a motor essencial de canvi i de transformació del món.
Els objectius d'aquest eix són fomentar la relació entre art, ciència, tecnologia i societat; impulsar la connexió entre els actors científics i els projectes i equipaments d'innovació de la ciutat, i facilitar la transferència de coneixement científic als actors socials i econòmics que disposen de pocs o nuls recursos per a la recerca pròpia.
Entre les accions previstes per assolir aquests objectius, hi ha el programa Collide International Barcelona, de residències artístiques al CERN i a les fàbriques de creació de Barcelona.
El pla Barcelona Ciència 2020-2023 disposarà, per a la seva execució, dinamització i seguiment, d'una estructura orgànica específica, ubicada sota la sisena tinença d'alcaldia, de Cultura, Educació, Ciència i Comunitat.
Externament, el pla tindrà dos òrgans participats amb universitats i centres de recerca que oferiran un assessorament continuat: el Consell Assessor Científic i el Consell Assessor Municipal d'Universitats, que es van crear el 2017 i el 2018 respectivament.
Pressupostàriament, el pla està dotat amb 4 milions d'euros, que representen un increment d'1 milió d'euros de despesa sobre la base d'execució del 2019, que va ser d'11 milions.
Trobareu una còpia impresa d'aquest document per al préstec i la consulta a la Biblioteca d'Universitats i Recerca